ลุ้น SET รีบาวด์ตามหุ้นตปท. จับตากองทุนทำ “Window Dressing”
ลุ้น SET รีบาวด์ตามหุ้นตปท. จับตากองทุนทำ "Window Dressing"
ลุ้น SET รีบาวด์ตามหุ้นตปท. จับตากองทุนทำ "Window Dressing"
26 มิ.ย. 2563

นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้มีโอกาสที่จะรีบาวด์ในกรอบจำกัด เช่นเดียวกับตลาดหุ้นในภูมิภาคเอเชียที่เช้านี้บวกกันราว 0.3-0.8% เล็งขานรับปัจจัยบวกจากสหรัฐฯ และธนาคารกลางยุโรป (ECB) ที่ผ่อนคลายมาตรการทางการเงิน โดยรัฐบาลสหรัฐประกาศผ่อนคลายข้อกำหนดการลงทุนสำหรับภาคธนาคาร ส่วน ECB ก็จะปล่อยเงินกู้แบบมีหลักทรัพย์ค้ำประกันให้กับธนาคารกลางต่าง ๆ นอกเขตยูโรโซน เพื่อเสริมสภาพคล่องให้กับตลาดการเงินในการรับมือกับผลกระทบทางเศรษฐกิจที่เกิดจากการแพร่ระบาดไวรัสโควิด-19
นอกจากนี้ ยังมีข่าวเรื่องธนาคารกลางสหรัฐ (เฟด) กำหนดให้ธนาคารรายใหญ่ของสหรัฐจะต้องกันเงินทุนสำรองไว้ที่ระดับปัจจุบัน เพื่อที่จะมีเงินกองทุนรองรับความไม่แน่นอนในอนาคต อย่างไรก็ดี ตลาดฯยังมีความกังวลการแพร่ระบาดไวรัสโควิด-19 ที่สหรัฐฯมีจำนวนผู้ติดเชื้อรายวันสูงถึง 39,000 คน ซึ่งเป็นระดับสูงสุด
พร้อมให้ติดตามการทำ Window Dressing ก่อนปิดงบฯไตรมาส 2/63 และติดตามตัวเลขเศรษฐกิจของสหรัฐฯ โดยให้แนวรับไว้ที่ 1,315 จุด ส่วนแนวต้าน 1,335-1,340 จุด